Musik Panting Kasanian Urang Banjar
Dua Galuh Banjar pamain musik panting. Yudi Yusmili
Kasanian musik panting nitu tamasuk kasanian urang Banjar nang sudah lawas wayah dahulu, asalnya di dairah Tapin. Balalu dibawa ka dairah nang lainnya, lacit sampai ka Hulu Sungai nang lainnya, malahan sudah ada di Kotabaru.
Di Banjarmasin kumpulan musik panting sudah banyak di kampung, inya urang Banjar katuju lawan kasanian nangitu.
Manurut ujar urang tuha bahari, disambat panting nangitu asalnya urang mambunyiakan “dipanting” atawa “dikatik” talinya lawan jariji, balalu babunyi “ting”.
Bunyi ting nitu kadangaran amun tali panting nitu dikatik.
Ada jua nang mamadahakan asal muasal panting nitu tumatan bunyi “ting”, balalu dingarani panting.
Musik panting nitu mudilnya nang kaya gambus atawa gitar, tagal halus haja, sakira talu sampai ampat kilan panjangnya.
Di kampung Tatakan atawa kampung Sungkai, urang kampung di situ bisa banar baulah panting. Nang diulah tumatan batang kayu nangka atawa kayu pulantan, jingah, halaban, kamuning, kananga atawa kalangkala.
Ujar urang kampung sana, kayu nang paling baik dipakai gasan panting batang kayu sapat atawa pulantan.
Panting nangitu ada ngarannya, manurut mudil kapala nang kada sama. Ngarannya ada Lalai Gajah, Putri Kurung, Putri Manjanguk, Mayang Kurung, Mayang Maurai, Sari Diwi lawan Si Runtuh Palatar.
Wayah dahulu musik panting dimainakan amun warga kampung tuntung mangatam banih di pahumaan atawa tugal di gunung.
Ada jua amun diinta kulawarga nang ada hajat bamain pantng, nang kaya imbah basunat.
Wayah hini musik panting dimainakan amun ada karasmin banua atawa kulawarga nang bapangantinan. Wadah main musik panting nangitu biasanya di halaman rumah atawa di palatar. Lis
Sumber: Mandulang Intan, Lancar Basa Banjar Gasan SD Kelas 4. HM Syamsiar Seman.
bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn